Shefi i jashtëm i BE-së bën thirrje për qetësi në Kosovë
Ai i bëri komentet pas një takimi që pati me Presidentin e Kosovës, Fatmir Sejdiu
Zoti Solana përgëzoi Presidentin Sejdiu për punën e bërë si President i Kosovës. Ai tha se e respekton mënyrën se si e trajtoi Presidenti Sejdiu situatën e komplikuar në periudhën pas vdekjes së Presidentit Ibrahim Rugova. Zoti Solana tha se Bashkimi Evropian ka punuar shumë për sa i takon pjesës së tij lidhur me zgjidhjen e çështjes së statusit, por tha ai, pjesa kryesore e punës nuk është vetëm në Bashkimin Evropian por në Nju Jork. Ai tha se kishte biseduar për çështjen e Kosovës me administratën amerikane dhe të dyja palët, theksoi ai, janë në harmoni të mirë. Zoti Solana tha gjithashtu se sekretari i ri i përgjithshëm i Kombeve të Bashkuara e ka studiuar çështjen. Presidenti Ahtisari, tha ai, do ta paraqesë propozimin për statusin në fillim të shkurtit dhe pastaj do të duhet një farë kohe për diskutimin e propozimit. Zoti Solana nuk tha se sa mund të zgjasë ky diskutim, sepse kjo, tha ai, është përgjegjësi e Kombeve të Bashkuara. Zoti Solana bëri thirrje për qetësi dhe përgjegjshmëri, "nëse kërkohet që pjesa e fundit e këtij procesi të zhvillohet pa probleme", siç u shpreh ai. Nga ana e tij, Presidenti Sejdiu la të kuptohet se ofertat e Prishtinës për diskutime të mëtejshme janë shterruar. Për Prishtinën, tha zoti Sejdiu, është shumë e rëndësishme që të bashkëpunojë me zotin Ahtisari si dhe në nivele të tjera të komunikimeve ndërkombëtare.